COLOCVIU STRATEGIC Nr. 5 (XXXVI), lulie 2005 


- COLOCVIU STRATEGIC 


UNIVERSITATEA NAȚIONALĂ DE APĂRARE 
CENTRUL DE STUDII STRATEGICE DE APĂRARE ŞI SECURITATE 


Nr. 5 (XXXVI) 
lulie 2005 


CONFRUNTĂRILE ASIMETRICE ŞI TERORISMUL 


General-maior Florian PINȚĂ 


CONCLUZII 


e Mediul actual de securitate este caracterizat printr-un 
grad ridicat de instabilitate şi imprevizibilitate şi de 
creşterea libertăţii de acţiune a actorilor regionali (statali 
şi nonstatali). 

e În prezent, există o competiţie recunoscută între singura 
superputere mondială, SUA, şi puterile regionale şi între 
toate acestea şi noii actori nonstatali (organizaţii 
teroriste, reţele ale crimei organizate, grupuri radical- 
extremiste, bazate pe ideologii etnice sau religioase 
etc.), ceea ce generează un spectru larg de riscuri la 


adresa securităţii regionale şi globale. 

e Riscurile neconvenționale (asimetrice) cuprind acele 
strategii sau acţiuni deliberat îndreptate împotriva 
intereselor uni stat, care folosesc procedee diferite de 
luptă clasică, la care se adaugă crima organizată, traficul 
de droguri, arme şi materiale strategice, migraţia ilegală. 

e Confruntarea asimetrică reprezintă un conflict deviat de 
la regulile de forţe şi se bazează mai puţin pe ideea unor 


confruntări de mare amploare şi mai multe pe aşa- 


numitul concept de conflict de mică intensitate. 


1. Confruntarea asimetrică 


1.1. Proiecţii conceptuale 

Mediul actual de securitate este caracterizat printr-un grad 
ridicat de instabilitate şi imprevizibilitate, de redefinirea 
relaţiilor dintre marile puteri şi de creşterea libertăţii de 
acţiune a actorilor regionali (statali şi nonstatali). 

În prezent, nu există state, alianțe sau coaliţii inamice. 
Există, însă, o competiţie recunoscută între singura 
superputere mondială, SUA, şi puterile regionale, pe de o 
parte şi între toate acestea şi noii actori nonstatali (organizații 
teroriste, reţele ale crimei organizate, grupuri radical- 
extremiste, bazate de ideologii etnice sau religioase etc.), care 
generează un spectru larg de riscuri la adresa securității 
statelor şi a stabilităţii regionale şi globale. 

Aceste riscuri neconvenționale - asimetrice - cuprind, aşa 
cum sunt prezentate şi în Strategia Militară a României, acele 
strategii sau acțiuni deliberat îndreptate împotriva intereselor 
unui stat, care folosesc procedee diferite de lupta clasică, 
vizând atacarea punctelor vulnerabile ale societăţii civile, dar 
care pot afecta direct sau indirect şi forțele armate: 
expansiunea reţelelor şi activităţilor teroriste, proliferarea şi 
diseminarea necontrolată a tehnologiilor şi materialelor 
nucleare, a mijloacelor de distrugere în masă, a armamentelor 


şi a altor mijloace letale neconvenționale, agresiunea 
informaţională. 

La acestea se adaugă şi o serie de alte riscuri 
transnaţionale: acţiunile unor grupuri care promovează 
separatismul sau extremismul, care îşi au originea în disputele 
inter-etnice, în rivalităţile religioase şi încălcarea drepturilor 
omului, crima organizată, traficul ilegal de droguri, arme şi de 
materiale strategice, migraţia ilegală. 

Luând în considerație această tipologie a noilor riscurilor, 
se poate defini confruntarea asimetrică - supranumită de unii 
specialişti militari un război din generaţia a patra - drept un 
conflict deviat de la regulile şi normele războiului clasic, sau 
o angajare indirectă a adversarului pentru a contrabalansa 
diferențele (decalajul) de forţe, care se bazează mai puţin pe 
ideea unor confruntări de mare amploare şi mai mult pe aşa 
numitul concept de conflict de mică intensitate. 

De asemenea, se poate înțelege că un „război fără fair 
play”, care presupune  întrebuințarea personalului, 
tehnologiilor, armamentului etc., într-un mod imprevizibil 
pentru adversar, în scopul surprinderii acestuia atât la nivel 
tactic-operativ, cât şi strategic. Ideea de câmp de luptă 
tradițional, situat de regulă în afara aglomeraţiilor urbane, în 


2 


COLOCVIU STRATEGIC Nr. 5 IXXXVII, lulie 2005 


care se confruntă armate profesioniste, devine caducă, fiind 
înlocuită de un spaţiu de confruntare fluid şi fără limite strict 
conturate. 

1.2. Evoluţia diacronică a confruntărilor asimetrice 

Acest tip de confruntare nu reprezintă o noutate în 
spectrul tipurilor de confruntări. Întotdeauna adversarii s-au 
străduit să evite angajarea directă a altui adversar, în principiu 
mai puternic, încercând, în acelaşi timp, să-şi proiecteze forța 
asupra punctelor slabe ale celuilalt. Elementul de noutate este 
adus de schimbarea raporturilor dintre conflictul convenţional 
şi conflictul asimetric. Dacă până la al doilea Război 
Mondial, nu se putea vorbi de un conflict asimetric, ci de 
lovitura asimetrică - o tactică întrebuințată în cadrul 
conflictului militar convenţional, pentru atingerea unor 
scopuri în cadrul unei operații militare, după anii '70 
asimetria, în diferitele confruntări, s-a impus ca o 
caracteristică de bază, detaşându-se clar de conflictul clasic, 
convenţional. 


Majoritatea conflictelor actuale, din diferite zone ale 
lumii, au acest caracter asimetric. 

Exemple, în acest sens, fără o ordine strict cronologică: 
conflictul ruso-cecen; războiul împotriva reţelelor de droguri 
din Columbia şi Mexic; conflictul georgiano-abhaz; campania 
antiteroristă - Operaţiunea Enduring Freedom; conflictul 
israeliano-palestinian. 

În orice caz, experții militari au remarcat de ani buni 
faptul că forțele de rezistență din multe zone, precum 
Cecenia, duc un alt fel de război, în care apărătorii aplică 
propriile tactici de luptă, total diferite de ale adversarului şi 
încălcă orice principii şi norme tactice tradiţionale. Termenul 
de confruntare - conflict - asimetrică a apărut la începutul 
anilor '90, care presupunea ca forţe relativ mici, echipate 
uşor, să atace punctele slabe ale unui adversar mult mai 
puternic, prin mijloace, tactice „neortodoxe”. 


2. Relaţia dintre terorism şi confruntările asimetrice. O perspectivă 
determinativă şi factuală 


Terorismul reprezintă ansamblul acțiunilor şi 
amenințărilor credibile cu acțiuni violente, angajate 
premeditat de către indivizi sau structuri sociale, motivate de 
o ideologie radical ostilă față de alte entități şi voința de a 
acționa împotriva lor prin modalități extreme şi sunt derulate 
în afara stării de război sau în afara ariei de aplicabilitate a 
legilor războiului. Aceste acțiuni au ca ținte directe indivizi, 
colectivități şi elemente de infrastructură importante pentru 
susținerea vieții sociale şi îşi propun, în mod deliberat, 
diseminarea pe scară largă a unor stări de anxietate, 
nesiguranță, teamă şi panică, urmărind să inducă percepția 
scopurilor urmărite şi să influențeze entități, dincolo de 
indivizii direct afectați sau amenințați. 

Spectrul potențialelor ținte vizate direct de acțiuni 
teroriste este foarte larg, cuprinzând: entități țintă - demnitari, 
militari, funcționari de stat, etc., populația civilă, mediul 
ambiant - aerul, apa, solul, culturile agricole şi efectivele de 
animale, alimentele şi alte bunuri de larg consum, obiective 
militare sau cu utilizare militară, elemente de infrastructură 
(medicală, industrială, comercială, financiară - clădiri, 
mijloace de comunicații, sisteme energetice, sisteme de 
aprovizionare, facilități de comunicare în masă, sisteme 
informatice) şi alte obiective cu valoare simbolică - 
monumente şi situri istorice, obiective culturale etc. 

Grupările teroriste aplică tactici multiple, care implică 
întrebuințarea unor arme diverse, începând cu explozivii 
tradiţionali şi încheind cu arme de distrugere în masă, care, de 
regulă, cauzează distrugeri disproporţionate în raport cu 
resursele consumate în acest scop şi afectează îndeosebi 
populaţia civilă. Aşa cum au demonstrat evenimentele din 11 
septembrie, chiar şi state puternice din punct de vedere militar 
şi tehnologic, precum Statele Unite, nu sunt protejate de astfel 
de acţiuni. 

În formele sale incipiente, terorismul nu presupune în mod 
automat desfăşurarea unor acţiuni de răspuns de amploare 


însă, în formele sale extreme - terorismul strategic care, prin 
obiectivele vizate, afectează nemijlocit stabilitatea şi 
securitatea naţională, capacitatea de apărare - poate genera 
declanşarea unor confruntări asimetrice majore - de exemplu, 
operațiunea Enduring Freedom. 

Statele lumii vor deveni din ce în ce mai vulnerabile în 
faţa terorismului internaţional în situaţia în care nu vor fi 
luate măsuri ferme de eradicare a grupărilor teroriste, de 
blocare a surselor de finanţare şi distrugere a bazelor de 
antrenament. Atentatele sinucigaşe din ultimii ani au devenit 
din ce în ce mai frecvente şi mai violente, demonstrând că 
acestea sunt una din dimensiunile cele mai periculoase ale 
terorismului. Campaniile militare împotriva grupărilor 
teroriste care acționează pe teritoriul lor național, declanşate 
de Israel şi India, precum şi campania antiteroristă 
internațională sunt numai câteva exemple de confruntări 
asimetrice generate de activităţi teroriste. 

Nu trebuie neglijată nici intensificarea activității 
grupurilor crimei organizate care, în multe cazuri, reprezintă 
anticamera terorismului. Grupurile criminale au câştigat teren 
mai ales în marile centre urbane, unde urmăresc dezvoltarea 
unor rețele proprii, prin care să poată controla şi desfăşura 
activități ilicite, precum traficul de arme, muniții şi 
echipamente militare, materiale radioactive şi cu destinaţie 
nucleară, de droguri, de carne vie şi prostituţia, spălarea 
banilor etc. 

Aceste grupuri sunt foarte interesate şi desfăşoară 
activități intense pentru diminuarea sau chiar anihilarea 
autorităţii puterii statale în anumite zone, în scopul de a 
prelua controlul total al activității sociale şi economice în 
interes propriu. 

Operațiunile împotriva reţelelor de droguri din Columbia 
şi Mexic sunt două exemple de confruntări asimetrice în care 
sunt implicate forțele armate ale statelor respective 

3. Redefiniri în Strategia războiului şi arta militară, în Structura de forțe şi 
misiunile Armatei, impuse de confruntările asimetrice 


Caracteristicile principale ale noilor tipuri de conflicte 
sunt: -mediul extins de confruntare; caracterul asimetric; 
mediatizarea intensă; folosirea masivă a tehnologiilor 
informatice în domeniul militar; focalizarea pe infrastructuri 
critice - politice, economice, informaţionale etc.; strategia 
indirectă de acțiune; creşterea ponderii operațiilor 
multinaționale şi acțiunilor în coaliție. 

Toate acestea impun o analiză profundă şi schimbări 
radicale în domeniile strategiei, şi artei militare, în structura, 
rolul şi misiunile Forţelor Armate, precum şi în instruirea, 
înzestrarea şi conducerea acestora. 

Reorientarea strategiei militare şi, implicit, regândirea 
structurii de forțe, s-a impus ca o necesitate a noilor provocări 
ale confruntărilor asimetrice generate nu atât de state 
agresoare, ci, din ce în ce mai mult, de entităţi nonstatale. 
Spre deosebire de state, grupările teroriste şi cele ale crimei 
organizate au un caracter transfrontalier, multe dintre ele 
acționând la nivel global, fără a ţine cont de reguli, 
constrângeri de natură etică sau morală şi norme de drept 
internațional. 

Strategia actuală nu trebuie să caute inamici, ci să 
identifice fenomene care pot genera crize şi, implicit, 
destabiliza ordinea de drept sau care, necontracarate, pot pune 
în pericol securitatea unor state sau regiuni. De asemenea, 
colaborarea şi cooperarea interdepartamentală şi inter- 
ministerială, în scopul contracarării acestora, trebuie 
focalizată nu pe actori, ci pe cauzele şi efectele potenţialelor 
crize. În acest context, responsabilitatea îndeplinirii unor 
misiuni poate fi translatată altor structuri cu atribuții în 
domeniul securității naționale decât cele militare, cum sunt 
cele de ordine publică, informaţii şi siguranță națională, aşa 
cum a fost stabilit, de exemplu, în protocolul interministerial 
de prevenire şi combatere a terorismului aflat în curs de 
aprobare la CSAT. 

În privinţa artei militare, se impune o regândire a 
principiilor şi modalităţilor de ducere a luptei. 

În confruntările asimetrice, adversarul este reprezentat de 
indivizi sau grupuri dispersate de combatanți, fără o logistică 
deosebită, dificil de identificat şi localizat, cu mare 
independență de acţiune, acționând în medii dens populate 
sau zone greu accesibile, dotați cu arme uşoare, care aplică 
tactici specifice luptei de gherilă sau neconvenţionale, nefiind 
exclusă întrebuințarea armelor de nimicire în masă, având, 
dacă nu sprijinul populaţiei, cel puţin acceptarea tacită a 
prezenței lor. Într-un fel, se poate aprecia confruntarea 
asimetrică ca o întoarcere la războiul „tribal”, în care oricine 
poate fi un adversar potenţial. 

Loviturile asimetrice, precum blocarea, dezarticularea, 
distrugerea sau diminuarea capacităților de organizare şi 
conducere ale adversarului, precum şi afectarea stării 
moralului acestuia, în locul angajării fizice directe 
tradiționale, pot fi mult mai eficiente în înfrângerea acestuia. 

Împiedicarea sau îngreunarea adversarului să obţină 
sprijinul populaţiei din zonă, interzicerea deplasărilor acestuia 
şi blocarea accesului la resurse şi media, discreditarea 
liderilor şi dezorganizarea relaţiilor din cadrul grupărilor îl 
pot forţa pe inamic să treacă în defensivă şi îi vor diminua 
capacităţile de ripostă. 


Intoxicarea informaţională şi dezinformarea, desfăşurarea 
unor operaţii psihologice şi/sau informatice sunt, de 
asemenea, metode specifice confruntărilor asimetrice. 

Probabil că, în noile confruntări asimetrice, un rol 
important îl va avea nu puterea armată reală, ci „puterea 
relativă - situațională“, dată de viteza şi timpul de reacție, 
dislocarea oportună şi în zonele potrivite a forțelor şi 
întrebuinţarea eficientă a condițiilor specifice zonei de 
acțiune. Un adversar inferior în resurse şi sisteme de 
comandă-control poate contrabalansa aceste dezavantaje prin 
surprindere, spirit ofensiv, moral, flexibilitate în gândire şi 
acțiune şi o structură de forţe orientată pe misiuni. 

Pe de altă parte, pentru cel aflat în ofensivă, viteza 
acţiunilor de luptă şi timpul pot reprezenta un dezavantaj, 
contrar conceptului clasic valabil în cazul luptei clasice, în 
câmp deschis. S-a demonstrat, în practică, faptul că 
superioritatea tehnologică sau abilitatea tactică a unor forțe 
care încercă o pătrundere forțată şi prematură într-o zonă 
necunoscută poate fi în avantajul forțelor apărătorului. 

În acest context, România trebuie să dispună de forțe 
operaţionale capabile să fie dislocate oriunde pe teritoriul 
național şi în spațiul de interes strategic, precum şi de forțe 
apte să desfăşoare operaţiuni de apărare a teritoriului şi să 
asigure suportul naţional pentru proiectarea şi desfăşurarea, în 
caz de necesitate, a unor forțe aliate. 

Principalele elemente ale unui sistem eficace de răspuns 
în cazul confruntărilor asimetrice sunt: sistemul informativ 
(de supraveghere şi avertizare timpurie) a fi informat este 
primul pas în a fi pregătit; sistemul de gestionare a crizelor, 
care implică acțiuni de evaluare, prevenire, şi răspuns în 
situaţii de criză, pe teritoriul național; sistemul de protecţie a 
populaţiei şi obiectivelor politice, economice sau de 
infrastructură critice - posibile ţinte ale unor atacuri 
asimetrice. 

Provocările confruntărilor asimetrice nu afectează numai 
vitezei şi timpului de reacţie, aceeaşi caracteristică dinamică 
trebuie să se reflecte şi în proiectarea sistemelor de conducere 
a forţelor, de instruire şi susţinere logistică (incluzând aici şi 
susținerea financiară). 

Principalele orientări în acest domeniu trebuie să fie 
crearea de structuri de conducere, de luptă, sprijin de luptă şi 
logistic, mobile şi flexibile, cu o mare capacitate de dislocare, 
protecţie şi susținere în teatru, cu putere de foc sporită şi apte 
să îndeplinească misiuni multiple, precum şi înzestrarea 
organismului militar cu armament şi echipamente adecvate. 

Gradul de profesionalizare a personalului reprezintă un alt 
element important în dezvoltarea capacității de acţiune a 
armatei, în condiţiile creşterii ponderii tehnologiilor şi a 
sistemelor de armamente de înaltă tehnicitate şi a celor 
informatice. 

Tipurile de structuri militare luptătoare, de sprijin de luptă 
şi logistice se diversifică. Pe lângă structurile de tip greu, 
tradiţionale, cum sunt cele de tancuri/blindate şi mecanizate, 
dislocare rapidă la distanțe mari, capabile să facă față unor 
adversari ce nu dispun de armament greu. Acest tip de unități 
trebuie să fie apte să contracareze eficient riscurile 

neconvenţionale şi asimetrice, specifice 
conflictelor viitorului. 

Conducerea militară va deveni mai suplă, dispunând de 
date şi informaţii în timp real, iar procesul luării deciziilor va 
fi optimizat prin utilizarea pe scară largă a informatizării la 
toate nivelurile şi a transmiterii oportune a ordinelor şi 
dispozițiunilor, prin sisteme de comunicaţie fiabile. 

Noile concepte operaţionale trebuie să asigure: optimi- 
zarea capacității de manevră a trupelor, de a lovi selectiv şi 
precis ţinte aflate la distanţe mari, creşterea capacităţii de 
protecţie şi susținere a forțelor proprii şi perfecționarea 
capacității logistice de a sprijini lupta şi operaţia într-un ritm 
corespunzător, impus de necesitățile tactice, operative şi 
strategice. 

Desfăşurarea cu succes a operaţiunilor militare într-o 
confruntare asimetrică, în condiţiile unor pierderi materiale şi 
umane reduse, concomitent cu realizarea misiunilor de luptă, 
impune un program-concept special de pregătire, ale cărui 
obiective majore se referă la: 


amenințările 


1. Dezvoltarea unor programe de instrucție specifice 
luptei de gherilă sau luptei urbane, în medii geoclimatice 
dificile, cu utilizarea tehnicii de vedere în infraroşu şi video, a 
aparaturii de radiocomunicaţii şi radiolocaţie cu acţiune 
apropiată, a mijloacelor de protecţie individuală - măşti de 
gaze şi aparate de respirat, a utilizării armamentului din 
dotare în medii închise sau viciate etc. 

2. Dezvoltarea unor tactici, tehnici şi proceduri specifice 
ducerii acestor tipuri de acţiuni de luptă folosind arme 
combinate, letale şi nonletale. 

3. Conceperea şi materializarea unor facilități de 
antrenament în acţiuni de luptă de tip urban şi alte zone cu 
condiţii deosebite. Acestea pot fi cazărmi, aerodromuri, 
porturi maritime, baze aeriene, poligoane disponibilizate şi 
adaptate pentru antrenamentul luptătorilor. 

4. Identificarea suportului tehnic, logistic şi financiar 
pentru dotarea cu mijloace de luptă performante, testarea de 
noi echipamente şi tehnologii de luptă special concepute 
pentru acest tip de operaţiuni. 


PROPUNERI 


Reorientarea strategiei militare şi artei militare şi, implicit, regândirea structurii, rolului şi misiunilor Forţelor Armate, 
ca necesitate a noilor provocări ale confruntărilor asimetrice generate nu atât de state agresoare, ci, din ce în ce mai 
mult, de entități nonstatale. 
Regândirea principiilor şi modalităţilor de ducere a luptei. 
Colaborarea şi cooperarea interdepartamentală şi interministerială, în scopul contracarării efectelor riscurilor de tip 
asimetric, trebuie focalizată nu pe actori, ci pe cauzele şi efectele potenţialelor crize. 
Operaţionalizarea forţelor armate, astfel încât acestea să fie dislocabile oriunde pe teritoriul naţional şi în spaţiul de 
interes strategic, apte să desfăşoare operaţiuni de apărare a teritoriului şi să asigure suportul național pentru 
proiectarea şi desfăşurarea, în caz de necesitate, a unor forțe aliate. 
Construirea unui sistem eficace de răspuns în cazul confruntărilor asimetrice, ale cărui elemente principale sunt: 
> Sistemul informativ (de supraveghere şi avertizare timpurie) — a fi informat este primul pas în a fi pregătit; 
> Sistemul de gestionare a crizelor care implică acţiuni de evaluare, prevenire şi răspuns în situaţii de criză, pe 
teritoriul național; 
> Sistemul de protecţie a populaţiei şi obiectivelor politice, economice sau de infrastructură critice — posibile ţinte 
ale unor atacuri asimetrice. 

